text: Ærø Elforsyning bliver en del af SE
  24 maj 2013 kl. 15.12
  SE, det tidligere Syd Energi, fortsætter vokseværket. Nu tyder alt på at Ærø Elforsyning bliver en del af en af Danmarks største koncerner indenfor energi- og telekommunikation.
  Fusionen skal sikre massive investeringer for de 5.367 elforsyningskunder på Ærø. Det drejer sig blandt andet om etablering af fiberbredbånd på øen, der skal give borgerne mulighed for at være på forkant med den digitale udvikling.
  Inden fusionen er en realitet skal den godkendes af de to andelsselskabers repræsentantskaber.
  Hvis det sker vil SE's repræsentantskab fra 1. juli 2013 udvides med 7 personer, valgt af og blandt Ærø Elforsynings nuværende repræsentantskab.
  SE er i dag en af Danmarks største koncerner indenfor energi- og telekommunikation, der forsyner 261.000 husstande med energi og cirka 450.000 husstande med TV og/eller højhastigheds-internet.
  Senest har SE købt Danmarks næststørste leverandør af kabel-tv og privat bredbånd, Stofa, til en værdi af 1,9 mia. kr.
  